Her på Vaarst-Fjellerad Skole i Fjellerad – med godt 166 elever - vil de ikke leve med usikkerheden og en mulig lukning. Den vil komme i forkøbet, og frier nu til den store Gistrup Skole. Sammenlægningen vil betyde, at Vaarst-Fjellerad Skole forsat vil bestå – fra 0 til 6 klasse, men så som en del af den større Gistrup Skole. - Vi vil gerne være én skole. Vi vil være Gistrup Skole med en afdeling i Gistrup og en i Fjellerad, siger Hanne Skaarup Pedersen Skolebestyrelsesformand, Vaarst-Fjellerad Skole. Vaarst-Fjellerad Skole har i lidt over et år haft fælles ledelse med Gistrup Skole – der har været en midlertidig ordning. Det har være så god en ordning for den lille skole, at de nu vil have mere. - Vi har set muligheder, ved at der ikke er helt skarpe vægge mellem de to skoler. Så vi har set, hvordan man kan tænke nye ideer sammen. Blandt andet vil vi få skolemad fra Gistrup Skole efter sommerferien, siger Hanne Skaarup Pedersen. På Gistrup Skole har man også været igennem en proces på skolen med inddragelse af ledelse, medarbejdere og bestyrelse, hvor man har drøftet henvendelsen fra Vaarst-Fjellerad Skole, og resultatet blev altså ansøgningen til Skoleudvalget om fælles og permanent ledelse. - En sammenlægning af de to skoler giver mange fordele og synergier. Det er rigtigt positivt, at skolerne vælger at gå sammen, og at det er skolebestyrelserne, der er kommet med ønsket, siger skoleleder Mads Jørgensen fra Gistrup Skole og Vaarst-Fjellerad Skole i en pressemeddelelse. Ægteskabet mellem de to skoler skal godkendes af Aalborg Kommune. Hvis alt går som det skal, forventer Skolebestyrelsen på Vaarst-Fjellerad Skole, at sammenlægningen kan ske allerede til efteråret 2017. - Det er jo fantastisk, da det her gror ude på skolen, og at det rent faktisk er dem, der anbefaler det her. Og det sender jo et stærkt signal til os politikere, siger Skolerådmand Tina French Nielsen. Hvis alt går som det skal, vil den fælles skole komme til at hedde Gistrup Skole, og belslutningen bliver taget indenfor det næste halve år.

Opsummering:
Små kommunale skoler har det ikke altid nemt. Ofte ender de med at lukke. Sådan plejer det at være. Men i Fjellerad syd for Aalborg har en den lokale skole gjort noget højst usædvanligt for at undgå en lille skoles skæbne.